Tanja Fajon

Tanja Fajon (s. 9. toukokuuta 1971 Ljubljana, Jugoslavia) on slovenialainen poliitikko. Hän edustaa sosiaalidemokraattista puoluetta ja on toiminut vuodesta 2020 sen puheenjohtajana. Hän on ollut vuodesta 2009 Euroopan parlamentin jäsen.

Ura 
Ennen uraa politiikassa Fajon oli toimittaja. Hän työskenteli vuosina 1991–1995 Radio glas Ljubljanessa, vuonna 1993 Republika-lehdessä ja vuosina 1995–2009 yleisradioyhtiö RTV Slovenijassa. Vuosina 2001–2009 hän toimi RTV Slovenijan kirjeenvaihtajana Brysselissä.

Fajon valittiin Euroopan parlamenttiin ensimmäisen kerran vuoden 2009 vaaleissa. Hän kuuluu sosialistien ja demokraattien ryhmään (S&D) ja oli ensimmäisellä europarlamenttikaudellaan kansalaisvapauksien sekä oikeus- ja sisäasioiden valiokunnan jäsen. Hänet valittiin jatkamaan Euroopan parlamentin jäsenenä vaaleissa 2014 ja vaaleissa 2019. Fajon jatkoi toisella europarlamenttikaudellaan saman valiokunnan jäsenenä, kolmannella europarlamenttikaudellaan hän on ollut ulkoasiainvaliokunnan jäsen.

Toukokuussa 2020 Fajon nousi varapuheenjohtajan paikalta Slovenian sosiaalidemokraattisen puolueen väliaikaiseksi puheenjohtajaksi edellisen puheenjohtajan Dejan Židanin erottua. Lokakuussa 2020 hänet valittiin täydelle puheenjohtajakaudelle. Fajon sai online-puoluekokouksessa 276 ääntä ja vastaehdokas Jani Prednik 107.

Yksityiselämä 
Tanja Fajon on naimisissa Veit-Ulrich Braunin kanssa. Braun on saksalainen toimittaja, jonka Fajon tapasi molempien toimiessa television kirjeenvaihtajina Brysselissä.

Lähteet

Aiheesta muualla 

Puolueiden puheenjohtajat
Slovenialaiset europarlamentaarikot
Slovenialaiset toimittajat
Vuonna 1971 syntyneet
Elävät henkilöt